Eskom pas beurtkrag toeArgieffoto Eskom het Sondag onverwags Fase 1-beurtkrag toegepas. Die kragvoorsiener het gesê die rotasiebeurtkrag, wat om 14:15 begin het, sal tot 22:00 vanaand toegepas word “om noodhulpbronne te bewaar”. “Kliënte word herinner om alle elektriese punt as lewendig te beskou tydens beurtkrag. Kliënte word aangeraai om hul beurtkragskedules na te gaan om sodoende rondom die beurtkrag te beplan.” Die kragvoorsiener het ŉ beroep op verbruikers en sakeondernemings gedoen om krag te bespaar en geisers en ander nie-noodsaaklike toerusting af te skakel om elektrisiteitverbruik te verminder.” Eskom het nie enige verder redes vir die implementering van beurtkrag bekendgemaak nie, maar die aankondiging kom net twee dae nadat Phakamani Hadebe, uitvoerende hoof van Eskom, aangekondig het dat tien van Eskom se kragstasies tans steenkoolvoorraad vir minder as 20 dae het en dit die moontlikheid vir beurtkrag vir die res van die jaar verhoog. Volgens Hadebe het vyf van die tien kragstasies tans steenkoolvoorraad vir minder as tien dae. Die stasies wat geraak word, is almal in Mpumalanga en is Arnot, Camden, Duvha, Hendrina, Komati, Kriel, Kendal, Majuba, Matla en Tutuka. Hadebe het verder gesê Eskom het talle uitdagings met die opwekking van elektrisiteit as gevolg van die agteruitgang van steenkoolkragstasies. Hy voer aan van die ander bydraende faktore is ongewenste steenkoolkwaliteit, onlangse stakings, finansiële en kapasiteitsbeperkings wat lei tot minimale opknapping en instandhouding en ŉ gebrek aan beskikbaarheid en opleidingsoordrag van instandhoudingsvaardighede. Klik hier om die beurtkragskedule vir jou woongebied te sien. Alternatiewelik kontak jou munisipale kragvoorsiener vir meer inligting.